Alla awtur tal-ħolqien u l-liġi Għall-mexxej tal-kor. Salm ta' David. Is-smewwiet ixandru l-glorja ta' Alla, għemil idejh tħabbar il-firxa tas-sema. Jum lil ieħor jagħti l-aħbar , lejl lil ieħor iwassal it-tagħrif. Ma hemmx aħbar u anqas kliem, ma hemmx leħen li ma jinstemax. Mal-art kollha jasal leħenhom, mad-dinja kollha jixtered kliemhom. Lix-xemx għamlilha għarix fihom; u hi, bħal għarus ħiereġ minn kamartu, ferħana bħal ġgant għall-ġirja tagħha , minn truf is-smewwiet hi toħroġ, sat-truf l-oħra d-dawran tagħha; xejn ma jinħeba mis-sħana tagħha. Il-liġi tal-Mulej perfetta, u tagħti l-ħajja; ix-xhieda tal-Mulej hi sewwa, u tgħallem lil min ma jafx. Il-preċetti tal-Mulej dritti, u jferrħu l-qalb; il-kmandament tal-Mulej safi, u jdawwal l-għajnejn. Il-biża' tal-Mulej sinċier, u jibqa' għal dejjem; il-ġudizzji tal-Mulej sewwa, u mseddqa għalkollox; egħżeż mid-deheb, mid-deheb l-aktar fin, oħla mill-għasel u mill-qtar tax-xehda. Fehemhom sewwa l-qaddej tiegħek; ħlas tajjeb għandu min iħarishom. In-nuqqas min jista' jagħrfu? Minn dak li ma nafx bih saffini. U mill-kburija wkoll ħares il-qaddej tiegħek, tħalliha qatt taħkimni. Imbagħad inkun bla ħtija u ħieles minn dnub kbir. Ħa jkunu milqugħa quddiemek kliem fommi u ħsieb qalbi, Mulej, blata tiegħi u feddej tiegħi.